РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/61-20

24. фебруар 2020. године

Б е о г р а д

ЗАПИСНИК

64. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ,

ТУРИЗАМ И ЕНЕРГЕТИКУ, ОДРЖАНЕ 24. ФЕБРУАРА 2020. ГОДИНЕ

 Седница је почела у 8 часова и 37 минута.

 Седницом је председавала Снежана Б. Петровић, председник Одбора.

 Поред председника, седници су присуствовали чланови Одбора: Александра Томић, заменик председника Одбора, Станислава Јаношевић, Зоран Бојанић, Владимир Маринковић и Ана Чарапић.

 Седници су присуствовали Снежана Пауновић (заменик одсутног члана Одбора Новице Тончева), Драган Вељковић (заменик одсутног члана Одбора Студенке Стојановић), Наташа Ст. Јовановић (заменик одсутног члана Одбора Снежане Р. Петровић), Драгомир Карић (заменик присутног члана Одбора Станиславе Јаношевић) и Милимир Вујадиновић (заменик одсутног члана Одбора Јелене Мијатовић).

 Седници нису присуствовали чланови Одбора: Александар Стевановић, Томислав Љубеновић, Горица Гајић, Дејан Николић, Иван Костић, Војислав Вујић и Здравко Станковић, нити њихови заменици.

 Седници су, на позив председника, из Министарства трговине, туризма и телекомуникација присуствовали: Мирослав Кнежевић, државни секретар, Милана Арлов Секулић, виши саветник у Сектору спољне трговине, Милан Војводић, шеф Одсека за информациону безбедност и електронско пословање и Марија Поповић, инспектор за примену прописа у области електронског документа, електронске идентификације и услуга од поверења у електронском пословању. Из Министарства привреде седници су присуствовали: Драган Гргуревић, државни секретар, Ненад Стошић, начелник у Одељењу за међународну сарадњу и европске интеграције и Миодраг Дуганџија, Сетор за квалитет и безбедност производа, и из Министарства рударства и енергетике Олга Антић – Миочиновић, виши саветник.

 На предлог председника, Одбор је једногласно утврдио следећи

Д н е в н и р е д

1. **Разматрање Предлогa закона о потврђивању Споразума о сарадњи између Владе Републике Србије и Владе Републике Турске о индустрији и технологији,** који је поднела Влада (број 011-3158/19 **од 24. децембра 2019. године);**
2. Разматрање Предлогa закона о потврђивању Конвенције о контроли и жигосању предмета од драгоцених метала, са анексима I и II, који је поднела Влада (број 011-3063/19 **од 13. децембра 2019. године);**
3. Разматрање Предлогa закона о потврђивању Споразума између Владе Републике Србије и Владе Мађарске о сарадњи на изградњи, управљању, одржавању, реконструкцији и санацији гасовода за транспорт природног гаса који пролази преко државне границе, који је поднела Влада (број 011-2003/19 од 5. јула 2019. године);
4. Разматрање Предлогa закона о потврђивању Споразума између Владе Републике Србије и Владе Гренаде о економској сарадњи, који је поднела Влада (број 011-1807/19 од 7. јуна 2019. године);
5. Разматрање Предлогa закона о потврђивању Споразума између Владе Републике Србије и Владе Црне Горе о узајамном признавању квалификованих услуга од поверења које се пружају у Републици Србији и услуга сертификовања за електронске трансакције које се пружају у Црној Гори, који је поднела Влада (број 011-1806/19 од 7. јуна 2019. године);
6. Разматрање Предлогa закона о потврђивању Споразума између Владе Републике Србије и Владе Краљевине Мароко о трговинској и економској сарадњи, који је поднела Влада (број 011-1803/19 од 7. јуна 2019. године);
7. Разматрање Предлогa закона о потврђивању Споразума о сарадњи у области туризма између Владе Републике Србије и Владе Комонвелта Доминике, који је поднела Влада (број 011-1652/19 од 13. маја 2019. године).

Одбор је једногласно усвојио записнике са 61. и 63. седнице Одбора.

1. – 7. тачка дневног реда - **Разматрање Предлогa закона о потврђивању Споразума о сарадњи између Владе Републике Србије и Владе Републике Турске о индустрији и технологији**; **Предлогa закона о потврђивању Конвенције о контроли и жигосању предмета од драгоцених метала, са анексима I и II; Предлогa закона о потврђивању Споразума између Владе Републике Србије и Владе Мађарске о сарадњи на изградњи, управљању, одржавању, реконструкцији и санацији гасовода за транспорт природног гаса који пролази преко државне границе; Предлогa закона о потврђивању Споразума између Владе Републике Србије и Владе Гренаде о економској сарадњи; Предлогa закона о потврђивању Споразума између Владе Републике Србије и Владе Црне Горе о узајамном признавању квалификованих услуга од поверења које се пружају у Републици Србији и услуга сертификовања за електронске трансакције које се пружају у Црној Гори; Предлогa закона о потврђивању Споразума између Владе Републике Србије и Владе Краљевине Мароко о трговинској и економској сарадњи; Предлогa закона о потврђивању Споразума о сарадњи у области туризма између Владе Републике Србије и Владе Комонвелта Доминике**

 Одбор је размотрио Предлог закона о **потврђивању Споразума о сарадњи између Владе Републике Србије и Владе Републике Турске о индустрији и технологији** и поднео Извештај Народној скупштини. У уводним напоменама о **Предлогу закона**, Драган Гргуревић, државни секретар у Министарству привреде, истакао је да је било потребно институционализовати индустријску сарадњу са Турском на обострану корист. Споразумом је предвиђено оснивање заједничког Одбора за спровођење закона.

 Одбор је размотрио Предлог закона о потврђивању Конвенције о контроли и жигосању предмета од драгоцених метала, са анексима I и II и поднео Извештај Народној скупштини. У уводним напоменама о **Предлогу закона,** Драган Гргуревић, државни секретар у Министарству привреде, истакао је да је Дирекцију за мере и драгоцене метале у новембру 2014. године посетио Инспекцијски тим Конвенције ради провере усаглашености Републике Србије, са захтевима Конвенције. Инспекцијски тим је поднео Извештај о посети, изнео позитивно мишљење и препоручио чланицама Конвенције да прихвате Србију у пуноправно чланство Конвенције. Закључком Владе од 11. октобра 2016. године, утврђена је основа за приступање Републике Србије Конвенцији. Србија је од тада придружени члан, има обавезу да присуствује седницама, без права одлучивања. У Конвенцији о контроли и жигосању предмета од драгоцених метала, Република Србија као држава апликант, тренутно има статус посматрача и у том својству плаћа половину чланарине коју плаћају пуноправни чланови (8.900 CHF). Приступањем Републике Србије пуноправном чланству Конвенције омогућиће се да се у Републици Србији може користити жиг Конвенције, односно међународни жиг за означавање предмета од драгоцених метала. Приступање Републике Србије Конвенцији допринеће смањењу трошкова увоза предмета означених жигом Конвенције који више неће морати да се додатно испитују и жигошу, што ће допринети већем избору предмета од драгоцених метала на домаћем тржишту по повољнијим ценама и што ће дати подстрек даљем развоју ове привредне делатности у Републици Србији и убрзати даљи развој златарства као привредне гране.

 Одбор је размотрио Предлог закона о потврђивању Споразума између Владе Републике Србије и Владе Мађарске о сарадњи на изградњи, управљању, одржавању, реконструкцији и санацији гасовода за транспорт природног гаса који пролази преко државне границе и поднео Извештај Народној скупштини. У уводним напоменама о **Предлогу закона**, Олга Антић – Миочиновић, виши саветник у Министарству рударства и енергетике, изнела је да је Споразум потписан у Будимпешти 14. јуна 2019. године. Овај Споразум се односи на пројекат изградње гасовода Турски ток на територији Републике Србије, од границе са Бугарском до границе са Мађарском, као наставак Турског тока. Носилац пројекта је привредно друштво Гастранс, чији су оснивачи ЈП Србијагас и Газпром. Поред тог будућег гасовода, пројекат се односи и на постојеће интерконекторе између Мађарске и Србије. Споразум је поршка две Владе мерама за реализацију пројекта, споразум о координатним тачкама завршетка гасовода на излазу из Србије и о правном положају лица која ће обављати послове који произилазе из имплементације овог Споразума. У дискусији, народни посланик Драгомир Карић, поставио је питање удела Србије и Мађарске у власништву предузећа Гастранс, а Олга Антић Миочиновић је информисала да су удели по 50%.

 Одбор је размотрио Предлог закона о потврђивању Споразума између Владе Републике Србије и Владе Гренаде о економској сарадњи и поднео Извештај Народној скупштини. У уводним напоменама о **Предлогу закона,** Милана Арлов Секулић, виши саветник у Министарству трговине, туризма и телекомуникација, истакла је да ће Споразум са Гренадом о економској сарадњи представља уговорну регулативу која ће дати додатни подстрек развоју економских односа за чије унапређење постоји простор.

 Одбор је размотрио Предлог закона о потврђивању Споразума између Владе Републике Србије и Владе Црне Горе о узајамном признавању квалификованих услуга од поверења које се пружају у Републици Србији и услуга сертификовања за електронске трансакције које се пружају у Црној Гори и поднео Извештај Народној скупштини. У уводним напоменама о **Предлогу закона**, Милан Војводић, шеф Одсека за информациону безбедност и електронско пословање, истакао је да је Споразум потписан у оквиру Дигиталног самита, који је одржан у Београду, 4. априла 2019. године. Споразумом се признају услуге од поверења (квалификовани електронски потпис, електронски печат и временски жиг) у Републици Србији и Црној Гори. Услугама у Републици Србији даје се једнако правно дејство као и у Републици Црној Гори, и обратно. Споразум је донет у складу са чланом 40. Закона о електронском документу.

 Одбор је размотрио Предлог закона о потврђивању Споразума између Владе Републике Србије и Владе Краљевине Мароко о трговинској и економској сарадњи и поднео Извештај Народној скупштини. У уводним напоменама о **Предлогу закона,** Милана Арлов Секулић, виши саветник у Министарству трговине, туризма и телекомуникација, истакла је да је овим Споразумом иновирана регулатива која је постојала још седамдесетих година прошлог века, када је Краљевина Мароко била један од значајнијих трговинских партнера бивше државе. Резултат је договора током седница Мешовитих комитета одржаних 2015. године. Споразум је потписан прошле године у Рабату.

 Одбор је размотрио Предлог закона о потврђивању Споразума о сарадњи у области туризма између Владе Републике Србије и Владе Комонвелта Доминике и поднео Извештај Народној скупштини. У уводним напоменама о **Предлогу закона,** Мирослав Кнежевић, државни секретар у Министарству трговине, туризма и телекомуникација, истакао је да ће се, на основу овог Споразума, поред размене информација о развоју туризма између Доминике и Србије, вршити размена информација о стратешком планирању, едукацији кадрова и др. Споразум садржи основе сарадње на промоцији туристичке понуде и представљању на различитим догађајима.

 У дискусији су учествовали Снежана Б. Петровић, Драгомир Карић, Драган Гргуревић, Олга Антић – Миочиновић, Милана Арлов Секулић, Милан Војводић и Мирослав Кнежевић.

 1) Одбор је, у складу са чланом 155. став 2. Пословника Народне скупштине, једногласно усвојио Предлог закона о **потврђивању Споразума о сарадњи између Владе Републике Србије и Владе Републике Турске о индустрији и технологији.**

 За известиоца Одбора на седници Народне скупштине одређена јe Снежана Б. Петровић, председник Одбора.

 2) Одбор је, у складу са чланом 155. став 2. Пословника Народне скупштине, једногласно усвојио Предлог закона о потврђивању Конвенције о контроли и жигосању предмета од драгоцених метала, са анексима I и II.

 За известиоца Одбора на седници Народне скупштине одређена јe Снежана Б. Петровић, председник Одбора.

 3) Одбор је, у складу са чланом 155. став 2. Пословника Народне скупштине, једногласно усвојио Предлог закона о потврђивању Споразума између Владе Републике Србије и Владе Мађарске о сарадњи на изградњи, управљању, одржавању, реконструкцији и санацији гасовода за транспорт природног гаса који пролази преко државне границе.

 За известиоца Одбора на седници Народне скупштине одређена јe Снежана Б. Петровић, председник Одбора.

4) Одбор је, у складу са чланом 155. став 2. Пословника Народне скупштине, једногласно усвојио Предлог закона о потврђивању Споразума између Владе Републике Србије и Владе Гренаде о економској сарадњи.

 За известиоца Одбора на седници Народне скупштине одређена јe Снежана Б. Петровић, председник Одбора.

 5) Одбор је, у складу са чланом 155. став 2. Пословника Народне скупштине, једногласно усвојио Предлог закона о потврђивању Споразума између Владе Републике Србије и Владе Црне Горе о узајамном признавању квалификованих услуга од поверења које се пружају у Републици Србији и услуга сертификовања за електронске трансакције које се пружају у Црној Гори.

 За известиоца Одбора на седници Народне скупштине одређена јe Снежана Б. Петровић, председник Одбора.

 6) Одбор је, у складу са чланом 155. став 2. Пословника Народне скупштине, једногласно усвојио Предлог закона о потврђивању Споразума између Владе Републике Србије и Владе Краљевине Мароко о трговинској и економској сарадњи.

 За известиоца Одбора на седници Народне скупштине одређена јe Снежана Б. Петровић, председник Одбора.

 7) Одбор је, у складу са чланом 155. став 2. Пословника Народне скупштине, једногласно усвојио Предлог закона о потврђивању Споразума о сарадњи у области туризма између Владе Републике Србије и Владе Комонвелта Доминике.

 За известиоца Одбора на седници Народне скупштине одређена јe Снежана Б. Петровић, председник Одбора.

 Седница је закључена у 9 часова.

 Седница је преношена у live stream-у и тонски снимана, а видео запис се налази на интернет страници Народне скупштине.

 СЕКРЕТАР ПРЕДСЕДНИК

Александра Балаћ Снежана Б. Петровић